Yuɣal armi d yiwen n wass, yessen Sidi Ṛebbi, ifarreǧ-d fell-as Sidi Rebbi, yettfariǧ ulac win yettaǧǧa, ḥaca ar lexla-ines i ileḥḥu, ixeddem cwiṭ n yesɣaren, mi iten-yegzem ad ten-id-yawi meskin, ad yawi aɣyul-is, ad ten-yezenz akken ad yesɛac yessi-s nni, ad sɛadin akka taswiɛt. Yuɣal ass-nni, yewwi-as-d Ṛebbi imiren iruḥ, iwala yiwen n uxxam di lɣaba di lexla, yiwen n uxxam, ad yetteffaɣ deg-s dduxan di cetwa, ad yetteffaɣ dduxan deg-s akken, meqqer uxxam-nni, ziɣen d axxam n iwaɣzeniwen, axxam n iwaɣzeniwen di lexla. Yuɣal yenna-as imiren-nni : “ Awah ad ruḥaɣ ayen is-yehwa i Rebbi yefka-t-id, ad ruḥaɣ ayen yellan ad tafaɣ, ayen yellan dihin-a ”. Iruḥ, imiren-nni, yufa iwaɣzeniwen-nni, yufa axxam-nni, tawwurt kan akka temdel, yelli tawwurt yufa saɛd n Rebbi, lwiz deg uxxam-nni, yufa wigad yemmuten, wigad i ruḥen ad akkren, mmuten, nɣan-ten iwaɣzeniwen-nni, ǧǧan-ten akka di lqaɛa après setten-ten. Mi ara ruḥen ad ṣegden, setten-ten, syin-a yufa akken axxam-nni ɣlin akk akka, yufa dinna lxir n Rebbi yella. Iɛammer-d ar tcekkart-nni ines, iɛammer-d ayen iwumi yezmer, yewwi-t-id deg waɛrur-is, yewwi-t-id, yewwi-t-id s axxam. Ifarreǧ-d Rebbi fell-asen, uǧwen-d irden, uǧwen-d timẓin, uǧwen-d akk lqut, yuɣ-as-d lebsa, yekkes-asen ccar-nni, ifarreǧ-d Ṛebbi fell-asen di dqiqa. Syinn-a, imiren-nni, tameṭṭut-nni n gma-s tarḥat tismin n Ṛebbi, leḥsed : “ Ah axxam-agi n gma-k atan ifarreǧ-d Rebbi fell-asen, acu akka i setten atan acu akka ufan, ad zellun tiyuzaḍ, tibeṣlin, uɣalent d tiyuzaḍ, as-yeqqar, zlu-d tazeggaɣt-nni, zlu-d tamellalt-nni ” ; yenna-as : “ Yah! ”. Yuɣal sutren-d arrawa s wayes tektilin medden, sutren-tt-id ad ktin irden. Axxam-nni n imeɣban, axxam-nni n gma-s, arrawa s wayes tektilin medden fkan-asen-tt, gan-as-d lazuq di lqaɛa-nni ines, ad arren, ad arren 106